Solidariteit voeg sy steun tot die Etzebeth-saak - Solidariteit WêreldSolidariteit Wêreld
Tuis › Mediaverklarings › Solidariteit voeg sy steun tot die Etzebeth-saak
Solidariteit het vandag bekend gemaak dat hy sy veldtog teen rassisme en dubbele standaarde verskerp deur in die Gelykheidshof aansoek te doen om as 'n "vriend van die hof" in die Eben Etzebeth-saak gevoeg te word wanneer die saak aangehoor word. Verder gaan die Solidariteit Navorsingsinstituut (SNI) ondersoek instel met betrekking tot die onafhanklikheid en onpartydigheid van ondersoeke wat die Suid-Afrikaanse Menseregtekommissie (MRK) hanteer.
Die MRK toon steeds dieselfde tekortkominge in die Eben Etzebeth-aangeleentheid, as wat die SNI in Februarie 2017 uitgewys het (sien verslag skakel). Onewewigtige en eensydige ondersoeke is net enkele van die gevolgtrekkings in die verslag getiteld "Rassisme, Haatspraak en Dubbele Standaarde".
Daar is by die MRK 'n patroon van ondersoeke wat eensydig en ondeurdag is en wat soos nou ook in die Etzebeth-saak ongeregtighede skep. Die MRK was blitsig uit die blokke om Etzebeth te kap en het verklaar dat Etzebeth "gewoond geraak het om met moord weg te kom", en verder dat hy van poging tot moord aangekla moet word. Hierdie stellings is gemaak nog voordat enige proses teen Etzebeth in die Gelykheidshof ingestel is.
"Die MRK doen sy reeds bedenklike reputasie gestand deur Etzebeth as 'n skuldige voor te hou nog voordat enige ondersoek afgehandel of bevinding gemaak is. Dit is in werklikheid die MRK wat skuldig is aan partydigheid en tot rassespanning bydra eerder as dat hy dit bekamp," sê Werner Human, adjunkbestuurshoof van Solidariteit.
Solidariteit het die aansoek in die Gelykheidshof onder oë gehad, waar die vier klaers onderskeidelik tussen R300 000 en R350 000 van Etzebeth eis. "Rasseretoriek en dubbele standaarde het deel van die MRK se modus operandi geword. Ons kan nie toelaat dat 'n Hoofstuk 9-instelling – wat veronderstel is om verbind te wees tot die waardes van 'n regverdige en billike proses – ongehinderd op hierdie wyse voortgaan nie," sê Human.
Solidariteit maak daarom die volgende stappe bekend:
Verskerping van Solidariteit se internasionale veldtog by CERD (die VN-komitee vir die uitskakeling van rassediskriminasie);
Die loodsing van 'n ondersoek deur die SNI met betrekking tot die onafhanklikheid en onpartydigheid waarmee die MRK ondersoeke aanpak;
Solidariteit sal die MRK aanmaan om terugvoer te gee oor uitstaande sake; en
Solidariteit sal verder 'n aansoek bring om as "vriend van die hof" gevoeg te word in die verrigtinge voor die Gelykheidshof.
Solidariteit ondersteun die hersieningsaansoek wat deur Etzebeth gebring is om die besluit van die MRK om Gelykheidshof-verrigtinge teen hom in te stel, ter syde te laat stel.